PAGE  
3

[image: image1.png]ROMANIA





  Parlamentul României   

 Camera Deputaţilor

Comisia pentru administraTie publica,    
     
            18 martie 1998

amenajarea teritoriului Si echilibru 
 
                 470/XVIii/6




 ecologic 

A    V   I    Z
asupra proiectului de Lege privind regimul concesiunilor


Cu adresa nr.36 din 12 februarie 1998, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării, cu proiectul de Lege privind regimul concesiunilor.



In şedinţele din 4 şi 11 martie 1998, Comisia pentru administraţie publică, amenajarea teritoriului şi echilibru ecologic a examinat proiectul de lege susmenţionat şi l-a avizat favorabil, cu următoarele amendamente:



1. La art.1 alin.(2) propunem ca durata maximă a concesiunii să fie ridicată de la 50 la 99 de ani. Facem aceeaşi propunere şi pentru art.31 alin.(1).



2. La art.2 alin.(1) lit.e propunem ca, în continuarea textului existent, să se adauge sintagma “… şi infrastructura telecomunicaţiilor”.



3. La art.3 propunem următoarea formulare:



“Art.3 - Guvernul, precum şi consiliile locale sau judeţene, după caz, pot stabili, prin hotărâre, ca şi alte bunuri sau servicii publice, neprevăzute la art.2, să poată fi concesionate.”



4. La art.4 alin.(2):



a. Considerăm că, ar trebui să se precizeze ce se înţelege prin sintagma “minister de resort”, în sensul proiectului de lege.



b. De asemenea, considerăm că ar trebui să se precizeze căreia dintre “autorităţile administraţiei publice locale” îi revine competenţa de a stabili modul de calcul şi de plată a rederenţei. După cum se ştie, potrivit art.5 alin.1 din Legea nr.69/1991, republicată, prin sintagma “autorităţi ale administraţiei publice locale” se înţeleg atât consiliile locale - ca autorităţi deliberative -, cât şi primarii - ca autorităţi executive. Căreia dintre acestea îi revine atributul prevăzut în acest text ?



c. Prevederea referitorare la necesitatea obţinerii avizului Ministerului Finanţelor, în cazul concesiunilor de interes local este de natură să îngreuneze foarte mult sau chiar să blocheze activitatea de concesionare, conducând la birocratizarea excesivă a acesteia. Prevederea nesocoteşte principiile constituţionale ale autornomiei locale şi descentralizării.



Propunem să se renunţe la această prevedere.



5. La art.5 alin.(1) propunem ca, în finalul textului, să se adauge sintagma “… după caz”.



6. La art.7 alin.(1) lit.c) la rândul 2, după sintagma “… procedura licitaţiei publice deschise” să se adauge sintagma “… a licitaţiei publice deschise cu preselecţie sau …”. Propunerea urmăreşte şi punerea de acord cu prevederile art.11 alin.(1).



7. La art.14 propunem ca, în finalul textului, să se adauge o nouă teză, având următorul cuprins: “Termenele prevăzute de prezentul articol se socotesc pe zile libere”.



8. La art.16 alin.(1) considerăm că lit.a) şi lit.b) pot fi contopite într-un singur text.



9. La art.16 alin.(1) lit.c) propunem ca, după sintagma “… la art.5 lit.b)”, textul să continue astfel: “… din reprezentanţi ai consiliului respectiv, precum şi din cei ai direcţiei generale a finanţelor publice şi controlului financiar de stat, numiţi în acest scop”.



10. La art.16 alin.(1) lit.d) propunem ca, la rândul al II-lea, sintagma “instituţiilor publice” să fie pusă la singular, iar, după sintagma “… consiliului judeţean”, textul să continue astfel: “căruia îi este subordonantă instituţia şi ai direcţiei generale a finanţelor publice şi controlului financiar de stat, numiţi în acest scop”.



11. La art.16 alin.(3) propunem următoarea redactare:



“(3) Componenţa comisiei de evaluare se stabileşte prin ordin, prin hotărâre sau prin decizie a concedentului, dup caz. Prin acelaşi act, concendentul desemnează preşedintele comisiei, precum şi un secretar al acesteia, însărcinat cu redactarea procesului verbal”.



12. La art.27 alin.(2) propunem următoarea redactare:



“(2) Procedura de negociere directă este aplicabilă, numai în cazul în care licitaţia publică nu s-a finalizat prin desemnarea unui câştigător sau în cazul în care, prin lege ori prin hotărâre a Guvernului s-a stabilit că unele bunuri sau servicii publice pot fi concesionat fără licitaţie publică. In cazul bunurilor aflate în proprietatea unităţilor administrativ-teritoriale sau a serviciilor publice de interes local, recurgerea la negocierea directă se poate face, în afara cazurilor prevăzute de lege, numai pe baza hotărârii consiliului local, respectiv judeţean, adoptată cu votul a cel puţin două treimi din numărul consilierilor în funcţie”.



13. La art.30 alin.(1) lit.c) propunem ca, în locul sintagmei “… prevăzute la pct.b) din prezentul articol”, să se scrie “… prevăzute la lit.b) din prezentul articol”.



14. La art.31 alin.4 propunem ca, la finalul textului existent în proiect, să se adauge următoarele: “… concretizat într-un act adiţional, ce va fi supus aprobării autorităţilor care au hotărât concesionarea iniţială, cu cel puţin 30 de zile înainte de expirarea acesteia”.



15. La art.37:



a. In cuprinsul acestui articol sunt precizate organele care exercită controlul asupra concesiunilor. Nu se supune însă nimic cu privire la măsurile ce pot fi luate în urma controlului.



b. Dreptul de control asupra concesiunilor de interes local este conferit direcţiilor generale ale finanţelor publice şi controlului financiar de stat. Având în vedere că dreptul de a hotărâ concesionarea exploatării unor bunuri şi servicii publice de interes local şi de a îndeplini întreaga procedură de finalizare a concesionării, revine autorităţilor administraţiei publice locale, rezultă că activitatea în acest domeniu a acestor autorităţi, este supusă controlului unor organe ale statului, altele decât cele stabilite de Constituţie.



Considerăm că împuternicirea unui servicu descentralizat al Ministerului Finanţelor de a control modul de respectare de către autorităţile administraţiei publice locale a unor prevederi legale cu caracter procedural, privitoare la concesionare, contravine principiilor constituţionale ale autonomiei locale şi descentralizării. Aşa fiind propunem să se prevadă ca dreptul de control în cazul concesiunilor de interes local revine prefectului, ceea ce ar fi în concordanţă deplină cu prevederile Constituţiei şi ale Legii nr.69/1991, republicată. Desigur, în acţiunea de control, prefectul poate antrena specialişti ai serviciilor publice descentralizate, servicii pe care le conduce, potrivit art.122 alin.2 din Constituţie.



c. Nu este în spiritul regulilor de tehnică legislativă ca un capitol al unei legi să fie compus dintr-un singur articol. Propunem ca prevederile art.37 să fie incluse în cuprinsul altui capitol (IV sau VII, spre exemplu).



16. La art.39 alin.5, sintagma “ministerele de resort” este deosebit de vagă. In materie de contravenţii, legea trebuie să stabilească cu precizie organele competente să constate contravenţii şi să aplice sancţiuni. Precizarea este cu atât mai necesară în cazul concesiunilor locale, altfel existând pericolul încălcării principiului autonomiei locale şi comiterii de abuzuri.



17. La art.42, la rândurile 5 şi 6, în locul sintagmei “… care au avut aceste bunuri şi/sau servicii în administrare”, propunem următoarea formulare: “…care au deţinut şi exploatat aceste bunuri şi/sau servicii, potrivit reglementărilor anterioare.



18. La art.43 propunem următoarea formulare:



“ In termen de 60 de zile de la data publicării prezentei legi, Guvernul va aproba, la propunerea Agenţiei Naţionale pentru Privatizare, norme metodologice de aplicare”.



La formularea amendamentelor de mai sus, a fost avută în vedere şi propunerea legislativă având acelaşi obiect cu care Comisia a fost sesizată cu nr.268 din 23 octombrie 1997.



Intrucât reglementarea propusă este strâns legată de regimul juridic general al proprietăţii, proiectul de lege face parte, potrivit art.72 alin.(3) lit.k) din Constituţie, din categoria legilor organice.

Expert parlamentar

